Kommissionens forordning (EF) nr. 2306/2001
af 27. november 2001
om udstedelse af eksportlicenser for forarbejdede frugter og grøntsager
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Kommissionens forordning (EF) nr. 1429/95 af 23. juni 1995 om gennemførelsesbestemmelser for eksportrestitutioner for forarbejdede frugter og grøntsager, undtagen for tilsat sukker(1), senest ændret ved forordning (EF) nr. 1963/2001(2), særlig artikel 4, stk. 1, og
ud fra følgende betragtninger:
(1) I Kommissionens forordning (EF) nr. 2029/2001(3) er det fastsat, for hvilke mængder der kan ansøges om eksportlicenser med forudfastsættelse af restitutionen, undtagen de eksportlicenser, der ansøges om i forbindelse med fødevarehjælp.
(2) I artikel 4 i forordning (EF) nr. 1429/95 er det fastsat, på hvilke betingelser Kommissionen kan træffe særlige foranstaltninger for at undgå overskridelse af de mængder, som der kan ansøges om eksportlicenser for.
(3) I betragtning af de oplysninger, som Kommissionen råder over dags dato, vil den mængde på 300 tons appelsinsaft med et sukkerindhold på 10° Brix og derover, men under 22° Brix, der er anført i bilaget til forordning (EF) nr. 2029/2001, nedsat og forhøjet med de i artikel 4, stk. 1, i forordning (EF) nr. 1429/95 omhandlede mængder, blive overskredet, hvis der uden begrænsninger udstedes licenser med forudfastsættelse af restitutionen i forbindelse med de ansøgninger, der er indgivet fra den 22. November 2001. Der bør derfor anvendes en nedsættelseskoefficient for de mængder, der blev ansøgt om den 22. november 2001, og ske en afvisning af de ansøgninger om eksportlicenser med forudfastsættelse af restitutionen, der blev indgivet senere med henblik på udstedelse i indeværende periode -
UDSTEDT FØLGENDE FORORDNING:
Artikel 1
De eksportlicenser med forudfastsættelse af restitutionen for appelsinsaft med et sukkerindhold på 10° Brix og derover, men under 22° Brix for hvilke ansøgningerne blev indgivet den 22. november 2001 i henhold til artikel 1 i forordning (EF) nr. 2029/2001, udstedes for 88,9 % af de mængder, der er ansøgt om.
For det ovennævnte produkt afvises de ansøgninger om eksportlicenser med forudfastsættelse af restitutionen, der blev indgivet efter den 22 november 2001 og inden den 22. februar 2002.
Artikel 2
Denne forordning træder i kraft den 28. november 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. november 2001.